產後腹中痛，當歸生薑羊肉湯主之。徐忠可曰：痛者，緩緩痛也。概屬客寒相阻，故以當歸通血分之滯，生薑行氣分之寒。君以羊肉者，所謂行不足補以味，羊肉補氣，病痛屬氣弱，故宜之。
寇宗奭曰：
婦人產當寒月，寒氣入產門，臍下脹痛，手不得犯，此寒病也。醫將治以抵當湯，謂有瘀血也，予教之曰：「非其治也，可服仲景羊肉湯。」又產後六七日，忽然臍腹痛，皆由呼吸之間，使冷氣乘虛而入，宜服當歸建中湯、四順理中丸〔慎齋按〕產後有下血過多，衝任空虛，肝經血少，而腹痛脈弦者，以熟地、山茱為主，加白芍藥、木瓜、蒺藜一劑。有難產久坐，風入胞門，而腹痛欲絕，脈浮而弦，續斷一兩，防風五錢，服之立愈。一虛一實，不可不辨。
家居醫錄曰：
產後腹痛，惡露既去而仍痛，四神散調補之；不應，八珍湯。若痛而惡心，或欲作嘔，六君子湯。若痛而泄瀉，六君子湯送四神丸。若胸膈飽悶，或惡食吞酸，或腹痛，手不可按，此是飲食所傷，用二陳加白朮、山查消導之。若食既消而仍痛，或按之不痛，或更加頭痛、煩熱、作渴、惡寒、欲嘔等證，此是中氣被傷，宜補脾胃為主。若發熱腹痛，按之痛甚，不惡食吞酸，此是瘀血停滯，失笑散消之。若止是發熱頭痛，或兼腹痛，按之卻不痛，此是血虛，用四物加炮薑、參、朮以補之。
產寶新書曰：
產後血塊痛，用生化湯，加肉桂、紅花，塊散痛止。慎不可用蘇木、三稜、蓬朮等峻利之藥，雖山查行氣行血，亦不宜多服，恐虛產母也。〔慎齋按〕已上七條，序產後有腹痛之證也。產後腹痛有虛實之分，實者有惡露不盡，有乾血瘀滯，有食傷裹血。虛者有氣弱寒阻，有血虛空痛，自當審因施治。在虛者固宜補氣補血，而實者亦末可以峻厲剋伐，重虛其虛也。
產後小腹痛，由惡露凝結，或外寒搏之，若久而不散，必成血瘕，月水不調。
兒枕者，由母胎中，宿有血塊，因產時其血破敗，與兒俱下則無患。若產婦臟腑風冷，使血凝滯在小腹，不能流通，令結棸疼痛，名曰兒枕痛。胎以食母之血，十月滿足，餘血結成塊，俗呼為兒枕。欲產時血塊先動，敗血裹其子，是以難產。